Diet, nutrition and pelvic cancers
Authors: Σαλταούρας Γιώργος 
Published: January 2024

Εισαγωγή: Η δίαιτα / διατροφή αποτελεί έναν σημαντικό παράγοντα φροντίδας μετά τη διάγνωση καρκίνου που όμως συχνά δε διευθετείται. Οι ασθενείς μπορούν να ωφεληθούν από διαιτητικές αλλαγές με στόχο τη βελτίωση της ποιότητας ζωής τους και την πρόληψη άλλων νοσημάτων. Ο σκοπός του διδακτορικού ήταν η διερεύνηση διαιτητικών συνηθειών, γνώσεων περί διατροφής και συστάσεων, καθώς και εμπειριών διαιτητικής υποστήριξης ασθενών που έλαβαν ακτινοθεραπεία στην περιοχή της λεκάνης λόγω διάγνωσης καρκίνου. Μέθοδοι: Αρχικά, διενεργήθηκε συστηματική ανασκόπηση σχετικά με τις ανάγκες υποστήριξης και παροχής πληροφοριών για δίαιτα μετά τη διάγνωση καρκίνου της περιοχής της λεκάνης. Στη συνέχεια, άτομα με διάγνωση καρκίνου της περιοχής της λεκάνης (ορθοκολικού, ουροδόχου κύστης, αναπαραγωγικών οργάνων) που είτε υποβάλλονταν σε ακτινοθεραπεία (n=266) είτε είχαν ολοκληρώσει ακτινοθεραπεία στην περιοχή της λεκάνης (n=405), στρατολογήθηκαν για συμμετοχή σε έρευνα / ερωτηματολόγιο, και ένα δείγμα αυτών παρείχε επιπλέον τηλεφωνικές συνεντεύξεις (n=28). Το τρίτο μέρος της διδακτορικής διατριβής αποτέλεσε την διαθεσιμότητα και αξιολόγηση πληροφοριών διατροφής στο διαδίκτυο για ασθενείς με διάγνωση καρκίνου της περιοχής της λεκάνης. Αποτελέσματα: Το ερωτηματολόγιο συμπληρώθηκε από 254 (38%) άτομα. Παρατηρήθηκαν υψηλά ποσοστά υπερβαρότητας και παχυσαρκίας στο δείγμα (39% και 24% αντίστοιχα) και παρουσία παρενεργειών των θεραπειών (στο 82% τουλάχιστον ένα σύμπτωμα όπως αλλαγές στη γαστρεντερική λειτουργία, απώλεια όρεξης, κόπωση). Τα δύο τρίτα των ατόμων που συμμετείχαν (n=170) πραγματοποίησαν τουλάχιστον μία διαιτητική αλλαγή μετά τη διάγνωση, με κύριες αλλαγές τη μείωση των τροφίμων με ζάχαρη (48%) και του αλκοόλ (41%). Σαράντα τρία τοις εκατό (n=108) έλαβαν διαιτητική υποστήριξη από την ιατρική ομάδα, εκ των οποίων το 67% (n=72) ήταν ευχαριστημένοι. Η υποστήριξη από την ιατρική ομάδα σχετίστηκε σημαντικά με διαιτητική αλλαγή (OR 3.63, 95% CI: 1.82-7.23). Η πλειοψηφία των ατόμων που συμμετείχαν (68%, n=171) θα ήθελαν να λάβουν πρόσθετη στήριξη σχετικά με τη δίαιτά τους. Η ανάλυση της ποιοτικής έρευνας ανέδειξε επτά θεματικές ενότητες: "Η επίδραση της διάγνωσης και των θεραπειών στις διαιτητικές επιλογές", "Προσωπικές πηγές", "Κοινωνικές πηγές", "Συνοδά νοσήματα και αναπηρία", "Η επίδραση της εργασίας", "Ανακτώντας την κανονικότητα" και "Εμπόδια στη διαιτητική αλλαγή". Τέλος, τα περισσότερα ενημερωτικά φυλλάδια και μέσα σχετικά με δίαιτα και διατροφή είχαν καλό περιεχόμενο και καλή ποιότητα αλλά δεν ήταν διαθέσιμα στο ευρύ κοινό. Επίλογος: Η έρευνα ανέδειξε έλλειψη συστηματικής διαιτητικής στήριξης σε άτομα μετά τη διάγνωση καρκίνου στη λεκάνη και την ανάγκη για παροχή ποιοτικών, βασισμένων σε έρευνα, πληροφοριών σε ασθενείς για να αντιμετωπίσουν τις παρενέργειες των θεραπειών και να έχουν μια υγιή μελλοντική ζωή. Συνεισφορά στη γνώση: Η διατριβή αυτή βοήθησε στην κατανόηση των αναγκών σε στήριξη σχετικά με δίαιτα και διατροφή μιας ομάδας ασθενών που δεν έχει μελετηθεί επαρκώς, με ερευνητικό σχεδιασμό μικτών μεθόδων. Η γνώση αυτή μπορεί να συνεισφέρει στο σχεδιασμό αποτελεσματικών μελλοντικών παρεμβάσεων.